RECENZIJA ROMANA „ĐAVOLJA ZVIJEZDA“

Nedavno sam pročitala jednu zanimljivu knjigu, a njen je autor Jo Nesbø. Knjiga je dio serijala Harry Hole, a vjerojatnije ćete ga prepoznati po filmu koji je napravljen po jednom djelu iz istog serijala nazivom „Snjegović“. Nakon što sam se odlučila pročitati naizgled veliku i tešku knjigu, naravno, iz čiste dosade, shvatila sam koliko je zapravo radnja genijalno napravljena. Norveški pisac Jo Nesbø inače je poznat i po kriminalističkim romanima tako da nije bilo veliko iznenađenje što me knjiga držala napetom puna dva dana, koliko mi je i trebalo da ju pročitam. Knjiga zaista potiče na razmišljanje, a svi čitatelji su u iščekivanju tko je ubojica i koji mu je motiv.

Glavni lik romana je, očito, detektiv Harry Hole koji je dobio novi slučaj u gradu Oslu. Ovaj briljantni detektiv inače zna koristiti ilegalne načine kako bi otkrio tko se krije iza nekog ubojstva. Detektiv je introvertan, sklon opijanju i korištenju droga, ima par bližih prijatelja i u vezi je s Rakel Fauke, a njenom je sinu očinska figura i on ga ponekad i zna nazvati ocem. Sada kada smo malo bolje upoznali glavnog lika, vrijeme je za radnju knjige. Sve je počelo kada je mlada žena, Camilla Loen, pronađena mrtva u svom stanu u Oslu. Amputiran joj je prst na lijevoj ruci, a pod kapkom joj je skriven sićušan dijamant crvene boje u obliku pentagrama. Harry Hole je pozvan kako bi radio na slučaju, ali kada shvaća da istragu vodi njegov dugogodišnji suparnik Waaler, pokušava se oduprijeti i odbiti slučaj. Pod prijetnjom otkaza, Hole jedva prihvaća slučaj. Kako slučaj napreduje, otkrivaju se nove žrtve i policija počinje sumnjati na serijskog ubojicu, naime, Lisbeth Barli je nestala i nađen je samo njen prst, a Barbara Svendsen je ubijena u toaletu u zgradi gdje radi, također bez prsta na lijevoj ruci. Kroz knjigu, upoznajemo se s likom psihologa koji nas upućuje u to kako serijske ubojice razmišljaju i kako probati predvidjeti kada će i koliko još ljudi ubiti. Iduća je žrtva Marius Veland koji je ubijen u svom studentskom stanu. Saznajemo da je nestala Lisbeth Barli na kraju ubijena i također ima dijamant pentagrama ispod kapka, kao i ostale žrtve. Knjiga zapravo prati dvije radnje, jedna je ta o serijskom ubojici, a druga je o krijumčarenju oružja čiji je glavni šef već spomenuti Waaler. Harry Hole, uz to što pokušava naći ubojicu, pokušava i dokazati da se Waaler bavi ilegalnim stvarima i da mora biti zatvoren zbog toga. Kako se radnja približava kraju, naravno, otkriva se da je Waaler „mozak“ operacije s krijumčarenim oružjem i otkriva se serijski ubojica. Zapanjujuć mi je motiv serijskog ubojice i čitatelji ne bi mogli iz prve pogoditi tko je on zapravo.

Iznenadio me Wallerov kraj u knjizi i pravi identitet čovjeka koji je ubio sve te ljude. Nikad nisam ni pomišljala da bi ta osoba mogla biti ubojica. Budući da je „Đavolja zvijezda“ peta knjiga Harry Hole serijala, vidi se manja razlika u načinu pisanja i vide se neka poboljšanja. Knjiga je detaljno napisana i čitatelj se lako može uživjeti u nju. Glavni je lik u nekim trenutcima opisan kao vrlo nestabilna osoba i to me znalo zasmetati, ali ritam i savršena rješenja u radnji bi to mogli nadoknaditi. Autor se opet pokazao kao odličan pisac kriminalističkih romana i, kao svaki čovjek, ima nekih grešaka. Zaokreti zapleta savršeno su napisani i jedva čekam pročitati ostatak kolekcije o detektivu.

 Lucija Pavošević, 4. OG